পিরোজপুর, ১৮ জুন : পিরোজপুরে সদর থানা ছাত্রলীগের  যুগ্ম-আহ্বায়ক সাজ্জাদুল করিম মিথুনের নেতৃত্বে গণধর্ষণের অভিযোগ উঠেছে। আর শহরের বসন্তপুর এলাকায় এক কলেজছাত্রী তাদের এ অপকর্মের শিকার হয়েছেন বলেও অভিযোগে বলা হয়। তাকে পিরোজপুর সদর হাসপাতালে ভর্তি করা হয়েছে।    ঘটনার একদিন পর শনিবার দুপুরে সাংবাদিকদের চাপে অভিযোগকারীর মামলা নেয় পিরোজপুর থানা পুলিশ। ধর্ষিতার ভাই বাদী হয়ে এ মামলা দায়ের করেন।    মামলার এজাহারে বলা হয়, শুক্রবার দুপুরে মিথুনের নেতৃত্বে ২০/২৫ জনের একটি দল দা, চাইনিজ কুড়াল, রড, নিয়ে ওই বাড়িতে হামলা চালায়। এ সময় তারা বাদী এবং তার তিন বোন  ও এক ভাইকে কুপিয়ে ও পিটিয়ে গুরুতর আহত করে। এ সময় ৪/৫ জন ঘরে ঢুকে ওই কলেজছাত্রীকে ধর্ষণ করে।    জানা যায়, পিরোজপুর পৌরসভার সাবেক চেয়ারাম্যান ও বিএনপি নেতা লিয়াকত আলী শেখ বাদশার সঙ্গে বাড়ির পেছনের একটি জায়গা নিয়ে দীর্ঘদিন ধরে একই এলাকার ডা. শিরিন আক্তারের বিরোধ রয়েছে। বাদশার দখলে থাকা জায়গাটিতে তত্ত্বাবধায়ক হিসেবে সপরিবারে বাস করছেন বাদী।    বাদী বলেন, শিরিন আক্তারের ছেলে মিথুন ঘটনার ২০ দিন আগেও লোকজন নিয়ে আমাদের বাড়িতে হামলা চালিয়ে ভাঙচুর ও সবাইকে মারধর করে। ওই ঘটনায় পুলিশ আমাদের মামলা  নেয়নি। উল্টো ডা. শিরিনের দায়ের করা মিথ্যামামলায় হয়রানি করে।    এ ব্যাপারে অভিযুক্ত মিথুনের সঙ্গে যোগাযোগের চেষ্টা করা হলে তার মোবাইল ফোন বন্ধ পাওয়া যায়। পরে তার মা ডা. শিরিন আক্তারের সঙ্গে মোবাইল ফোনে যোগাযোগ করা হলে তিনি ঘটনার সঙ্গে তার ছেলে জড়িত নন বলে দাবি করেন।        বার্তা২৪ ডটনেট/এটি/সাফা